બનાસકાંઠા જિલ્લામાં વિવિધ પ્રલોભન આપી બચતના નામે લોકોનું લાખો-કરોડોનું ફુલેકું ફેરવનાર કંપનીઓ ફૂટી નીકળી છે. ત્યારે પી.એ.સી.એલ. કંપની માં પણ જિલ્લાના 2 લાખ રોકાણકારોના રૂ.500 કરોડ સલવાયા છે. જિલ્લા પોલિસવડાને આવેદનપત્ર આપ્યું હતું. બનાસકાંઠા જિલ્લામાં કો.ઓપ. સોસાયટીઓ સહિત વિવિધ કંપનીઓ આકર્ષક વ્યાજ અને ટૂંકા ગાળામાં ડબલ કરવાની અવનવી સ્કીમો તળે લાખો-કરોડો રૂપિયા ખંખેરી લેતી હોવાના બનાવો સમયાંતરે પ્રકાશમાં આવતા રહે છે. ત્યારે વધુ એક કંપની પી.એ.સી.એલ.માં પણ જિલ્લાના 2 લાખ રોકાણકારોને રોવાનો વારો આવ્યો છે. રોકાણકારોના રૂ. 500 કરોડ સલવાતા ગરીબ અને મધ્યમવર્ગ ના રોકાણકારોની જીવનભરની કમાણી ડૂબતા તેઓની હાલત કફોડી બની છે. કોર્ટના હુકમ છતાં કંપનીએ લોકોના નાણાં ન ચુકવતા રોકાણકારોએ આજે બનાસકાંઠા જિલ્લા પોલીસવડાને આવેદન પાઠવી પોતાના નાણાં ડૂબાડનાર કંપનીના સંચાલકો સામે કાયદાનું શસ્ત્ર ઉગામી ન્યાય અપાવવાની માંગ કરી હતી.